1.9.2023
DA
Den Europæiske Unions Tidende
C 312/213
(30)
Kommissionen godkendte alle Portugals programmeringsdokumenter vedrørende samhørighedspolitikken i 2022.
En hurtig gennemførelse af programmerne vedrørende samhørighedspolitikken i komplementaritet og synergi med genopretnings- og resiliensplanen, herunder REPowerEU-kapitlet, er afgørende for at opnå den grønne og den digitale omstilling og øge den økonomiske og sociale modstandsdygtighed samt for at sikre en afbalanceret territorial udvikling i Portugal.
(31)
Foruden de økonomiske og sociale udfordringer, som genopretnings- og resiliensplanen og programmerne vedrørende samhørighedspolitikken adresserer, står Portugal også over for en række andre udfordringer, der knytter sig til den cirkulære økonomi, energi og den grønne omstilling.
(32)
Portugal ligger langt under EU-gennemsnittet med hensyn til fremskridt mod en cirkulær økonomi, ressource­ produktiviteten i industrien og indikatorerne for affaldshåndtering, og der er store regionale forskelle.
Den gennemsnitlige kommunale genanvendelsesprocent er særlig lav (30,5 % i 2021, hvilket er langt fra EU-målet på 50 % i 2020) og varierer fra region til region.
Det vil kræve en betydelig indsats at nå EU's mål for det næste årti, herunder at nå op på 55 % genanvendelse af kommunalt affald senest i 2025.
Der skal gøres en indsats for at forbedre forebyggelse, minimering, sortering, genbrug og genanvendelse af affald i overensstemmelse med de højere trin i affaldshierarkiet, således at mindre affald havner i deponerings- eller forbrændingsanlæg, og for at modernisere affaldsgenanvendelses- og affaldsbehandlingsanlæg.
Af eksempler på, hvordan disse mål bedre kan nås, kan nævnes en forøgelse af deponerings- og forbrændingsafgifter, en afgift på restaffald samt forøgelse af afgifter på de kommuner, der ikke opfylder genanvendelsesmålene.
Derudover kunne processen fremskyndes ved at udvide den separate indsamling af affald og videreudvikle ordninger med f.eks.
betaling efter affaldsmængden, returpant og øget producentansvar.
(33)
På trods af de fremskridt, der blev opnået bl.a. i forbindelse med energikrisen, er Portugal stadig stærkt afhængig af importerede fossile brændstoffer, og olie og gas udgjorde henholdsvis 45 % og 23 % af energimikset i 2021.
Derudover udgør Portugals store afhængighed af gas til elproduktion risici for forsyningssikkerheden, især i betragtning af knapheden på vandkraft som følge af mere hyppige tørkeperioder.
For at fremskynde dekarboni­ seringsindsatsen kan der sættes yderligere ind med en række foranstaltninger, der bygger på og går videre end de reformer og investeringer, der indgår i Portugals genopretnings- og resiliensplan.
Hvis Portugal vil fremskynde udbredelsen af vedvarende energi, kunne det følge op på de fremskridt, der blev gjort sidste år med at strømline godkendelsesprocessen, bl.a. ved at øge kapaciteten i den forvaltning, der tager sig af godkendelser, øge digita­ liseringen af produktionen af vedvarende energi og indføre mere gunstige ordninger for fysisk planlægning af offshorevindenergi, hvis potentiale fortsat er underudnyttet.
Det ville også være gavnligt, hvis landet fremmede egetforbrug, herunder tagbaseret solenergi, og vedvarende energifællesskaber (VE-fællesskaber).
Antallet af VEfællesskaber i Portugal er trods en stigning stadig lavt, og det kunne gøres lettere at opnå tilladelse, og der kunne skabes større incitament.
(34)
I takt med at flere vedvarende energikilder integreres, er det vigtigt at sikre flere investeringer til at udvide lagrings- og netværkskapaciteten, således at balancen i elnettet garanteres.
Portugal kunne med fordel styrke sammenkoblingerne af elnettet, da sammenkoblingsniveauet med Spanien stadig er lavt i forhold til 2030målene.
Situationen med hensyn til transmissions- og distributionsnettet kunne blive bedre gennem en styrkelse af det nationale net, ekstra investeringer i lagring af el og en yderligere digitalisering af nettet.
Den forholdsvis lave udbredelse af intelligente målere gør det vanskeligt at få etableret et decentraliseret system til produktion af vedvarende energi.
Hvis Portugal skal blive mindre afhængig af fossile brændstoffer i bygninger og nedbringe energiforbruget, skal det gøre mere end, hvad der er planlagt ifølge dets genopretnings- og resiliensplan og programmerne vedrørende samhørighedspolitikken, for at øge energieffektiviteten.
Der bør også træffes yderligere foranstaltninger til at nedbringe den andel af den portugisiske befolkning, der lever i energifattigdom.
Hvis der blev gjort mere for at tilskynde til gennemgribende renoveringer, bl.a. ved at yde teknisk bistand til ansøgere, kunne det fremskynde gennemførelsen af renoveringsprojekter.
Portugal kunne desuden med fordel etablere et stærkere regelsæt for finansielle ordninger for at anspore til flere private investeringer i energieffektiv renovering.
Derved kunne Portugal rette flere tilskudsbaserede ressourcer mod de husstande, der har størst behov.
Portugals forbrug af naturgas faldt med 16 % i perioden august 2022-marts 2023 sammenlignet med det gennemsnitlige gasforbrug i samme periode i de foregående fem år, hvilket ligger over reduktionsmålet på 15 % fastlagt i Rådets forordning (EU) 2022/1369 (18).
Portugal kan fortsætte bestræbelserne på midlertidigt at reducere efterspørgslen efter gas indtil den 31. marts 2024 i henhold til Rådets forordning (EU) 2023/706 (19).
(18) Rådets forordning (EU) 2022/1369 af 5. august 2022 om koordinerede foranstaltninger til reduktion af efterspørgslen efter gas (EUT L 206 af 8.8.2022, s. 1).
(19) Rådets forordning (EU) 2023/706 af 30. marts 2023 om ændring af forordning (EU) 2022/1369 for så vidt angår forlængelse af efterspørgselsreduktionsperioden for foranstaltninger til reduktion af efterspørgslen efter gas og styrkelse af rapporteringen og overvågningen af deres gennemførelse (EUT L 93 af 31.3.2023, s. 1).